### Beslutningstema

I denne sag skal Klima-, Vækst-, og Udviklingsudvalget som ressortudvalg godkende den halvårlige afrapportering på implementeringen af Vores Klimahandleplan.

### Historik

Den 26. april 2023 godkendte Kommunalbestyrelsen Vores Klimahandleplan og forpligtede sig dermed til løbende at evaluere implementeringen heraf. Klima-, Vækst- og Udviklingsudvalget får en halvårlig opfølgning, mens Kommunalbestyrelse årligt får forelagt [adresse].

### Sagsfremstilling

Klima-, Vækst-, og Udviklingsudvalget orienteres om status på implementeringen af Vores Klimahandleplan. Vores Klimahandleplan består af 7 forskellige klimahandlespor med hvert sit sæt af milepæle og indsatser. Indsatserne viser tilsammen vejen til, hvordan Tønder Kommune tilpasser sig klimaforandringerne og bliver klimaneutral senest i år 2050.

Der afrapporteres på den ene side for det netop opdaterede CO2-regnskab for Tønder Kommune som geografi. På den anden side afrapporteres der for implementeringen af indsatser.

CO2-regnskab for Tønder Kommune som geografi

I bilaget (side 2-3) introduceres de opdaterede nøgletal for klimagasudledningerne i Tønder Kommune som geografi. Af opgørelsen fremgår det, at den samlede CO2-udledning er reduceret med 58.815 tons, svarerede til et fald på ca. 6 %, fra 2020 til 2022. På sektorniveau redegøres der for, at 82 % af udledningerne stammer fra landbruget, 12 % fra energi og 5 % fra transportsektoren.

Der er i Tønder Kommune vedtaget to CO2-reduktions-delmål for år 2030. Den del af udledningen, der ikke stammer fra landbrug, skal reduceres med minimum 70 % inden 2030 – målt op imod 1990 niveauet. Samtidig skal den del af udledningen, der stammer fra landbrug og anden arealanvendelse, reduceres med 55 % inden 2030 - målt op imod 1990 niveauet. Som følge af det nye 2022 regnskab kan det udregnes, at landbruget indtil videre har reduceret sine udledninger med 22 %, energi med 59 % og transport med 21 %. Med andre ord er Tønder Kommune godt på vej, men der forestår fortsat et stort arbejde for at sikre klimaneutralitet.

Implementeringen af indsatser

I bilaget (side 4-18) fremgår det hvilke indsatser, der er er igangsat og udført siden godkendelsen af Klimahandleplanen i henholdsvis 2023 og 2024. Indsatserne er fordelt under de respektive klimahandlespor og indikerer, hvordan klimaindsatserne i stor stil er i stand til at samle interne såvel som eksterne i samarbejde om klimaneutralitet og klimatilpasning.

Derudover er der indsat et afsnit, der primært indeholder forslag til fokusområder frem til næste afrapportering. Set i sammenhæng med de opdaterede klimaregnskab er det altså muligt for udvalget at give tilbagemeldinger på, hvad der bør fokuseres på frem til næste afrapportering.

### Indstilling Fagchefen for Plan og Udvikling indstiller,

|  |  |
| --- | --- |
| at | den halvårlige afrapportering på implementeringen af Vores Klimahandleplan godkendes. |

### Beslutning

Indstillingen godkendt.